El govern català ha presentat aquesta matí el projecte IdentiCAT, un nou model d’identitat digital, ‘descentralitzada i autosobirana’, que donarà als ciutadans un accés directe a serveis i prestacions. Inicialment es traduirà en una aplicació mòbil en la qual cada ciutadà s’identificarà. La Generalitat vol que sigui un estàndard d’ús, el mecanisme que utilitzin els ciutadans per abordar la seva identitat digital.

La presentació l’han feta el president Quim Torra i el conseller de Polítiques Digitals i Administració, Jordi Puigneró, al Palau de la Generalitat. Han deixat clar que amb el projecte IdentiCAT, la Generalitat no tindrà les dades personals dels ciutadans, que en podran fer l’ús que creguin en cada moment. Tan sols en validarà la tecnologia, que ben aviat es llençarà a licitació per un valor estimat de 550.000 euros.

Així, el ciutadà podrà triar quines dades comparteix amb la Generalitat, demanar-ne de noves a l’administració catalana per emmagatzemar-les i compartir-les amb tercers. Segons han confirmat fonts del govern català, l’eina estarà oberta no sols als ciutadans de Catalunya, sino també a aquells ciutadans dels Països Catalans o que són a l’estranger i que vulguin operar en el món digital català.

‘Ara toca liderar la revolució digital. Parlem d’una societat emprenedora que viu atenta a les novetats i innovacions socials. L’objectiu d’aquest govern és posar les persones al centre de les seves polítiques, també les digitals’, ha dit Torra.

En aquest sentit, ha destacat que Catalunya incorpora de manera ‘decidida’ el concepte de ciutadania digital i la tecnologia blockchain, i esdevé el primer país en dotar-se d’una identitat digital descentralitzada. ‘Molt important pels temps que venen i que relliga amb el que és un dels conceptes claus del republicanisme: empoderar la ciutadania.’

El president ha explicat que l’IdentiCAT fuig dels models d’identitat ‘obligatòriament vinculats’ a la idea dels antics estat-nació, amb ‘fronteres i guardians.’ ‘Som al segle XXI, i cal que avancem en l’empoderament ciutadà’, s’ha exclamat. I ha deixat clar que el projecte s’empara en les competències en administració electrònica de la Generalitat i que té un marc legal clar: el reglament eIDAS de la UE.

No serà un DNI digital català

‘Alguns voldran qüestionar el projecte perquè potser tenen por que empoderem a la gent, que siguem un país avançant. Perquè saben que quan empoderem a la gent som un país imparable’, ha dit per la seva banda Puigneró, fen referència implícita als qui veuen en l’IdentiCAT un mecanisme perquè la Generalitat tingui un cens de la població.

‘I tant que és fer república digital, perquè la república que volem és una que empodera els ciutadans, no que els controla, els reprimeix o que els tracta com a mercaderia digital’, ha dit el conseller. ‘La república que volem no està al núvol, està a les mans dels ciutadans d’aquest país. I Identicat és una eina per fer-ho possible’, ha afegit.

Puigneró també ha explicat que malgrat servirà per identificar-se digitalment, no serà un ‘DNI digital’. ‘En cap cas hem plantejat aquesta iniciativa per identificar nacionals. És una eina per accedir als serveis digitals amb més privacitat, per desenvolupar el sector econòmic, per empoderar el ciutadà i garantir-li la màxima privacitat’, ha dit el conseller.

És previst que el servei estigui disponible el 2020.

Podeu veure la presentació ací: